Grendel, Gábor, podpredseda NR SR (2022-02-02):
Ďakujem pekne za slovo, pán podpredseda. Pokúsim sa byť čo najstručnejší. Dámy a páni, nepoviem nič nové, keď začnem tým, že pandémia COVID-19 zasiahla asi všetky sféry našich životov a všetky sféry, ktoré my ako zákonodarcovia máme možnosť ovplyvniť. Takto isto zasiahla pandémia aj činnosti bezpečnostných alebo záchranných zložiek a to je presne prioritný dôvod, prečo prichádzame s kolegyňou Andrejuvovou s touto novelou zákona. Je to v prvom rade pomocná ruka pre príslušníkov Hasičského a záchranného zboru, pre príslušníkov Policajného zboru a pre príslušníkov Ozbrojených síl Slovenskej republiky. Tá požiadavka, ktorá je za touto novelou, vychádza z praxe, nie je to žiaden návrh od stola a bola prekonzultovaná aj s odbornými útvarmi jednotlivých rezortov vrátane ministerstva dopravy, ktoré je gestorom tohto zákona, teda zákona o autoškolách. Prioritným dôvodom je teda jednak to, čo spôsobila pandémia, a jednak to, že je v týchto zložkách nedostatok držiteľov niektorých typov vodičských preukazov, ide najmä o preukazy C a D a ich teda tie podskupiny a je to aj z toho dôvodu, že tie kurzy sa v čase pandémie predlžujú, niektoré sa úplne rušili, odkladajú sa termíny skúšok a tak ďalej a tá potreba v záchranných zložkách práve na tieto špecifickejšie vodičské preukazy je intenzívna, preto prichádzame s riešením, ktoré už v minulosti fungovalo v týchto zložkách aj v predcovidových časoch, ak sa nemýlim, do roku 2015 tieto rezorty mali svoje autoškoly, ktoré boli potom novelou zákona zrušené, čiže nie je to ani objavenie Ameriky, toto už v rezortoch fungovalo. My sme v tom návrhu zúžili okruh ľudí, ktorí budú môcť absolvovať kurzy, a zúžili sme to teda maximálne možne tak, aby to nikto nezneužíval a aby sa ani komerčné autoškoly necítili nejako dotknuté, a ja by som si teda aj dovolil odcitovať tie odseky, kde teda je to vyšpecifikované. Čiže citujem: „Účastníkom kurzu v autoškole ministerstva vnútra môže byť len príslušník Policajného zboru, Hasičského a záchranného zboru, Horskej záchrannej služby a zamestnanec, ktorému z pracovných povinností zaradenia charakteristiky pracovného miesta alebo z opisu štátnozamestnaneckého miesta vyplýva požiadavka vlastniť vodičské oprávnenie príslušnej skupiny.“ A takto isto je to aj na obrane v rámci Ozbrojených síl. Čiže nie je to tak, že niekto sa stane príslušníkom alebo sa zamestná a povie si, že ja mám vodičský preukaz, tak sa prihlásim, jednoducho musí mu to vyplývať z opisu pracovnej činnosti. A takisto sme zúžili okruh inštruktorov, tak aby nedochádzalo k zneužívaniu týchto pozícii vo vzťahu ku komerčným autoškolám. Aj toto by som teda odcitoval: „Inštruktorom v autoškole ministerstva vnútra môže byť len ten, komu na to vydalo oprávnenie ministerstvo vnútra. Toto oprávnenie neumožňuje vykonávať výučbu a výcvik v inej autoškole.“ A toto isté platí aj vo vzťahu k ministerstvu obrany. Okrem toho, že je to istá forma pomocnej ruky pre zložky ministerstva vnútra, ministerstva obrany, tak táto novela má ešte nasledovné výhody. Neprináša žiadne náklady pre štátny rozpočet a to je dané tým, že tieto autoškoly už fungovali v minulosti v týchto rezortoch, čiže vybavenie na to majú a majú na to aj ľudí, pretože po tom, ako tá novela v roku 2015 zrušila tieto autoškoly, tak tí ľudia neskončili svoj pracovnoprávny vzťah, čiže aj ľudia sú k dispozícii, aj technika je k dispozícii. A ešte jeden bonus má tento návrh, a síce ten, že má pozitívny vplyv na štátny rozpočet, a to vďaka bodu 4 tohto návrhu, ktorým sa predlžuje lehota na udelenie pokút za správne delikty z jedného roka na tri roky. Toto je, poviem na rovinu, iniciatíva ministerstva dopravy a bez problémov sme ju zapracovali, pretože to prináša aj teda očakávaný pozitívny vplyv na štátny rozpočet. Čiže pomáhame aj zložkám ministerstva vnútra a obrany aj štátnemu rozpočtu, preto vás prosím o podporu tohto návrhu. Ďakujem.